Author: administrator
Last saved by: koki
Company: Abyss

B. Osobitná časť

K Čl. I
 
K bodu 1
Znenie nadpisu súvisí so zmenou čísla odseku v § 4 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov, na základe ktorého sa upravujú podrobnosti financovania škôl v nariadení vlády.
 
K bodom 2, 3, 8 a 9
Pre kategóriu stredných škôl - športové gymnáziá sa navrhuje zmeniť koeficient prevádzkovej náročnosti z doterajšieho koeficientu 2, 0 na koeficient 2, 5. Zmena s navrhuje  v súlade s úlohou B. 21. uznesenia vlády SR č. 638/2012 z 21. 11. 2012 k Správe o niektorých problémoch v oblasti územnej samosprávy a návrhy na ich riešenie. Športové gymnáziá dlhodobo poukazujú na nízky prevádzkový normatív na jedného žiaka, z ktorého nedokážu pokryť prevádzkové náklady vlastných športovísk a prenájom cudzích. Súčasný normatív pokrýva zabezpečenie športovej prípravy približne na 2 až 3 mesiace v školskom roku, pričom športová príprava sa realizuje až 11 mesiacov v školskom roku.
 
K bodom 4 a 5
Navrhuje sa upraviť financovanie nákladov na športovú prípravu v základných školách. Náklady na športovú prípravu s navrhujú poskytovať rovnakým spôsobom ako na športovú prípravu v športových gymnáziách, t.j. podľa počtu žiakov školy, ktorí sa zúčastňujú športovej prípravy. Dôvodom zmeny je efektívne vynakladanie finančných prostriedkov na tento účel. To znamená neposkytovať finančné prostriedky na športovú prípravu žiakov športovej triedy základnej školy, ktorí sa nezúčastňujú športovej prípravy.
 
K bodu 6
Vzhľadom k tomu, že už aj stredné odborné školy môžu poskytovať vzdelávanie na získanie nižšieho stredného vzdelania podľa § 42 ods. 6 školského zákona rovnako ako základné  školy, navrhuje sa, aby výška normatívu na žiaka školy, ktorý absolvuje tento druh vzdelávania bola rovnaká pre základnú školu a aj pre strednú odbornú školu.
 
K bodu 7
Aktualizuje sa znenie prílohy č. 1. Návrh aktualizácie prílohy č. 1 súvisí s novými experimentálnymi odbormi vzdelávania od 1. septembra 2013. 
 
K bodu 10
Navrhuje sa zmena prílohy č. 11, ktorá súvisí   s doplnením časového ukazovateľa pri financovaní výkonov v centrách špeciálnopedagogického poradenstva. K doteraz sledovaným skupinám výkonov odborných činností podľa ich náročnosti v závislosti od druhu a stupňa zdravotného znevýhodnenia dieťaťa sa dopĺňa časový ukazovateľ s intervalmi trvania jednotlivých výkonov.  Koeficient určený podľa náročnosti výkonu zohľadňuje súčasne aj približnú dĺžku trvania výkonu. Časový ukazovateľ sa dopĺňa z dôvodu zabránenia vykazovania neúmerného počtu výkonov vzhľadom na skutočný počet odborných zamestnancov v centre špeciálnopedagogického poradenstva a ich prepočítané úväzky.
 
K Čl. II
 
Účinnosť predpisu sa navrhuje od 1. januára 2014.